जब लड़कियों के साथ अन्याय या अत्याचार होता है, पुलिस को कार्यवाही करने की जल्दी नहीं होती। बहुत मुश्किल से और बहुत देर में उसके पाँव उठते हैं, लेकिन अंतरजातीय विवाह के मामले में पूरा प्रशासन सक्रिय हो उठा। वह शादी को तुड़वाने पर उतारू था। पुलिस की कोशिश यह दिखाई पड़ती थी कि आकांक्षा किसी तरह मायके जाने के लिए तैयार हो जाए या फिर उसकी मानसिक स्थिति इतनी खराब कर दी जाए कि उसे नारी निकेतन या मानसिक चिकित्सालय में रखने का आधार बन जाए। आकांक्षा रोज कहती थी कि उसे नारी निकेतन में क्यों रखा जा रहा है – उसे उसकी ससुराल जाने दिया जाए, पर नारी निकेतन की चारदीवारी में उसकी आवाज सिसक कर रह गई।